Милка Шобар Наташа (Горње Лазе, код Чрномља, 29. децембар 1922 — Свети Криж, код Литије, 17. август 1943) била је учесница Народноослободилачке борбе и народни херој Југославије.

Биографија 
Рођена је 29. децембра 1922. године у Горњим Лазама код Чрномља, у сељачкој породици. Отац јој је неко време радио у Америци, а по повратку је отворио крчму, радио као шумар и омогућио својој деци квалитетно школовање.

Милка је четири разреда основне школе завршила у Рожном Долу, Грађанску школу похађала у Шентленарту, а завршила у Новом Месту. После тога је уписала Трговачку академију у Карловцу, где ју је затекла окупација Југославије 1941. године. Пре тога је учествовала у демонстрацијама против приступања Југославије Тројном пакту.

Вратила се кући и запослила као службеник у Дрвној индустрији у Радохи. Повезала се с теренским одбором Ослободилачког фронте и учествовала у скупљању оружја, деловала као курирка и обавештавала теренце о стању у фабрици. У пролеће 1942. године, похађала је партизански санитетски курс код Семича и у Чрномљу. Док је преносила санитетски материјал из Новог Места, ухватила ју је италијанска патрола и укрцала у воз. Путем је искочила из воза, побегла и придружила се Другој белокрањској партизанској чети, која је логоровала на Клечу, под Планином. Августа 1942, у партизанском логору над Топлим врхом примљена је у чланство Комунистичке партије Југославије. Тада је учествовала у више саботажа на прузи.

Приликом формирања Пете словеначке бригаде "Иван Цанкар", септембра 1942. године, Милка је у њој постала администратор по сопственој жељи. Постала је борац чете, где је вршила и партијске функције. Године 1943, била је именована за политичког комесара чете. Учествовала је у свим борбама Пете словеначке бригаде, а истакла се у акцијама на Сухору крајем новембра 1942. и код Крашића крајем јануара 1943. године. Када је код Новог Места њену групу од 17 партизана опколило 300 италијанских војника, Милка је организовала јуриш и група се пробила из обруча без губитака.

Пета словеначка бригада се, 17. августа 1943. године, код Светог Крижа код Литије упустила у тешку борбу с непријатељем. Милка је у јуришу на челу чете пала погођена из минобацача.

Указом Президијума Народне скупштине ФНР Југославије 20. децембра 1951. проглашена је за народног хероја.

Референце

Литература 

   
  

Рођени 1922.
Умрли 1943.
Словенци
Комунисти Словеније
Југословенски партизани
Политички комесари НОВЈ
Жене народни хероји
Омладина у Народноослободилачкој борби
Жене у Народноослободилачкој борби
Народни хероји - Ш